CELEX: 62019TN0269
Language: da
Date: 2019-04-22 00:00:00
Title: Sag T-269/19: Sag anlagt den 22. april 2019 — Imagina Media Audiovisual mod Kommissionen

24.6.2019   
            
            
               DA
            
            
               Den Europæiske Unions Tidende
            
            
               C 213/65
            
         
      Sag anlagt den 22. april 2019 — Imagina Media Audiovisual mod Kommissionen
      (Sag T-269/19)
      (2019/C 213/63)
      Processprog: engelsk
      
         Parter
      
      
         Sagsøger: Imagina Media Audiovisual, SA (Barcelona, Spanien) (ved advokaterne P. Kuypers og N. Groot)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse Ares(2019)856949, hvorved Kommissionen pålagde sagsøgeren en toårig udelukkelse og registrerede sagsøgeren i databasen for tidlig afsløring og udelukkelse (1), annulleres.
               
            
                  —
               
               
                  Kommissionen tilpligtes at erstatte sagsøgeren det tab, der er forårsaget af den anfægtede afgørelse.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat seks anbringender.
      
                  1.
               
               
                  Med det første anbringende gøres det gældende, at Kommissionen begik en retlig fejl ved ikke at foretage sin egen prøvelse eller analyse og alene støttede sig på konklusionerne fra det amerikanske justitsministerium, uden at den foretog sin egen prøvelse, og ved at fortolke konklusionerne fra det amerikanske justitsministerium fejlagtigt. Herved foretog Kommissionen en urigtig vurdering af de faktiske omstændigheder og tilsidesatte således sin pligt til at udvise omhu.
               
            
                  2.
               
               
                  Med det andet anbringende gøres det gældende, at Kommissionen fejlagtigt udelukkede sagsøgeren og derfor tilsidesatte artikel 146, stk. 1, litra c), i forordning 2018/1046 og sagsøgerens ret til forsvar ved ikke tydeligt at angive præcis, hvad der udgør alvorlige forsømmelser. Endvidere begik Kommissionen ifølge sagsøgeren en fejl ved at fastslå, at sagsøgeren også er udelukket fra den igangværende udbudsprocedure, eftersom dette ikke følger af den anfægtede afgørelses konklusion, ved at udelukke sagsøgeren som følge af en adfærd, der relaterer sig til medie- og markedsføringsrettigheder inden for sportssektoren i et udbud for audiovisuel dækning af EU-retlige anliggender, idet disse udgør forskellige markeder, som ikke påvirker hinanden, således at sagsøgerens pålidelighed i kontrakter for Den Europæiske Union lader sig godtgøre og, ved at fastslå, at sagsøgeren skulle udelukkes, eftersom Kommissionen ikke havde tilstrækkeligt bevis til at træffe den anfægtede afgørelse, og sagsøgerens aftale med det amerikanske justitsministerium om, at der ikke blev indledt retsforfølgning, ikke fastslår, at sagsøgeren eller selskabets administrerende direktører er skyldige.
               
            
                  3.
               
               
                  Med det tredje anbringende gøres det gældende, at Kommissionen begik en retlig fejl ved at fastslå, at udelukkelsen ville være proportional som omhandlet i artikel 136, stk. 3, i forordning 2018/1046 og derved så bort fra den manglende påvirkning af Unionens økonomiske interesser og omdømme samt den hengåede tid siden den pågældende adfærd.
               
            
                  4.
               
               
                  Med det fjerde anbringende gøres det gældende, at Kommissionen begik en retlig fejl ved at fastslå, at de afhjælpende foranstaltninger, der blev truffet af sagsøgeren, er midlertidige og utilstrækkelige på baggrund af artikel 136, stk. 6, litra a), sammenholdt med artikel 136, stk. 7, i forordning 2018/1046.
               
            
                  5.
               
               
                  Med det femte anbringende gøres det gældende, at Kommissionen tilsidesatte det grundlæggende ligebehandlingsprincip ved at behandle sagsøgeren anderledes end de andre tilbudsgivere, der indgik aftaler med det amerikanske justitsministerium om, at der ikke blev indledt retsforfølgning.
               
            
                  6.
               
               
                  Med det sjette anbringende gøres det gældende, at Kommissionen forvoldte skade på sagsøgeren ved uretmæssigt at fastslå, at sagsøgeren skulle udelukkes fra de tilskudsprocedurer, der er reguleret af forordning 2018/1046.
               
            
         (1)  Europa-Parlamentets og Rådets forordning (EU, Euratom) 2018/1046 af 18.7.2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).